钦定古今图书集成/理学汇编/文学典/第168卷 > 《题元祐党籍碑》前人
## 钦定古今图书集成/理学汇编/文学典/第168卷 > 《题元祐党籍碑》前人

《元祐党籍碑》一卷，蔡京、元长所书也。崇宁初，京在相
府，追憾元祐诸贤，乃籍司马光以下三百九人，指为
奸党，请徽宗书而刻之，又自书颁于天下，俾各刻石，
以示后世。京之意盖欲污蔑诸贤，使其子孙亦有馀
辱也。抑岂知公论之在人心者终不可泯。至于摩挲
遗刻，历数姓名，粲然若繁星之丽天，虽其子孙亦以
祖父得与涑水、伊川联名为荣，曾不以为辱也。呜呼！
爱憎之私，果何以掩是非之公耶？京可谓谬用其心
矣。碑之所列，德业无闻者居多，然赖此碑之存，而天
下后世知其为君子之党，是则京之诋之，乃所以誉
之也。《欧阳子》有言：“彼谗人之致力，仍借誉而揄扬。”岂
不信哉！霅川沈𬀩，以其祖名在党籍，惧久而磨灭，特
取家藏榻本重刻于石。行人司副姑苏周君得此卷，
出以示予，瞻仰之馀，肃然起敬，因识于下方。呜呼！世
之恶直丑正仿佛于京者，览此碑尚亦自省哉！盱江
何乔新识。